정조 18년
副校理李龜雲疏曰伏以臣遭遇盛際感激殊渥徒懷傾渴之忱未效涓埃之酬前所叨冒輒出瘡疣每於恩除之下自顧涯分徒增惶懍且臣父今年七十有三歲臣母今年七十有七歲衰老轉甚宿祟貞痼萬無曠暇離側之勢此古人所謂區區之報長短有殊也頃在五月膺命竭蹶到京畿道陰竹地以母病拜章徑還而尾陳涉禁未獲登澈違傲之譴自知難逭而包荒之恩特命勿推臣於是尤極感悚無所容措乃於六月爲一肅之計私馬入城則本職已順遞臣退還親側歌詠聖澤矣不意本月十八日伏見初五日批旨以臣特點爲弘文館副校理繼於初七日有馹召之命仍下別諭俾以嶺南歉歲民情一一疏陳於上來之前憂勤之念靡寧於乙丙惻怛之敎曲軫於庚癸臣亦一南民目雙擎百拜感涕先零而第伏念臣之空疎譾劣聾瞽時務將何以塞厚望而應明旨也愧懼交至直欲攢地而若以爲迂愚之見無所用陳腐之談不足進遂自左右逡巡而不敢焉則是上孤詢蕘之聖意而下負獻芹之微誠也臣乃博採周問於閭巷父老而參以臣之所平日聞見者將欲詣闕仰陳辭親登道纔到安東地家伻踵至而臣之母病猝添風眩精神昏倒氣息如綫臣自聞此報心魂飛越按住不得玆敢忙陳情勢徑尋歸路臣之罪戾到此冞深矣伏乞天地父母諒臣懇迫之情察臣悲苦之私特許鐫遞以安私分焉臣於乞免之章宜不敢贅及他說而憂愛之心實有素畜於中狂妄之辭敢陳別諭之下惟殿下採擇焉竊伏念堯警九載湯憂七年氣數之變聖世之所不得免饋起之勞明后之所不暇滿也肆惟我殿下恤民之方廣詢於寘筵軫災之勅屢發於絲綸道伯農形之狀大失民望而睿謨先及於賑濟列邑分等之啓姑未上徹而特旨遽停於舊逋中外同慶上下共樂此實未聞於前代也山南父老扶杖聽詔域中鰥寡安堵奠居救荒之策何加於是耶然而聖澤不究實效無施嗚呼此曷故焉亶以法網太疎贓律全貸彼爲守宰者初豈無善心而貪泉試歃貨竇漸開麋鹿在前泰山不見財出於民而利歸於己聚斂之家剝割成性印符之臣刑杖在手大無之歲民穀無多則升儲斗蓄將盡於飢吻催糴之政不可以不急矣荐饑之餘戶額半闕則如干孑遺將至於荷擔收籍之擧不可以不嚴矣陵谷互變溝塍皆潰從實執卜則夫數太減俵災之法初不可擧論癘疫連仍物故滿萬隨闕許頉則軍額盡損徵布之弊猝不可變通是以各色徵捧之道不以悶恤爲念列邑相尙之風惟以了當爲能蓋以勘報之際上使可畏催科之地下民無告率皆因循姑息軟地揷木小民其何以不困也邦本其何以得固也元氣日渴百脈俱虛朱文公所謂一毛一髮無一不受病者正今日症勢也臣姑不敢煩及細節而只以鄕弊民瘼之最所切急者言之以言其還政則糴糶之設本爲便民利國而今之糴糶盡是虛殼給民而不足爲飢荒之救留庫而不足爲軍國之需蓋以民戶所受本無定數故守令利其耗而蕩庫分給吏胥竊其剩而憑公取息富民之不願受者又皆行賄而自漏分給之穀與歲增衍受食之戶逐年減損以致貧殘一戶之受多至十餘石而爲守宰者每於開倉之初以穀色之精實嚴令盛飭簸揚暴乾圓實均淨而小有不愜旋卽退却一邊以極峻之直定出代錢所謂官耗營耗及奸鼠之所盜弄者充其溝壑之慾而後始乃弛其令緩其飭許變穀色容受虛殼彼山谷愚氓旣已畢輸而官隷之觀望者倉吏之逋欠者例皆掃庭充斛掃庭不足則又四求民間抛棄之虛殼甚至於不斗不斛載之文簿而所謂吏卒任意出入於封鎖之後擇其精實狼藉除出蟲糞鼠壤苟充元數及其分給之日以斗則至小以石則全空而可食之粒又十無一二民或受之倉而棄之路或以一斗粟而換一盃酒其無用審矣此則列邑之通患常年之痼弊而矧當今年大旱大風洛江以左無數赤地大嶺以南太半白草終歲力穡之家鮮有擔石之貯當年新還尙無應輸之望而年久停退之糴又幻弄文書未捧爲已捧混雜新還一倂督捧人戶之指徵無處者侵族及隣無所不至民雖日加鞭扑而其何能生有於無中乎尤有所寒心者歲後催科前所未聞而近來列邑把作常事去春諫啓之後嚴旨特下使之自首而監司守令恬不知懼交相掩匿如此而殿下之赤子安得不日而流亡乎噫道臣帥臣食祿萬鍾何所不足而猶未免駔儈之術年年耗穀不使各其邑作錢而總計都數隨意發賣於失稔之邑蓋其穀貴價騰得錢較多故也是以連凶之邑倉廩歲空稍實之郡露積日高多處太多減處太減似此弊源非一朝一夕之故又況代納命下之日反或升色租而爲豆米而成米此又何擧也臣竊以爲非徒嶺南凡一國糴糶自有都數八路民戶雖有增減而考之數三式年亦可以總其大略量糴計戶分定石數則各戶應受之穀本不甚多試以萬戶之邑言之當不過爲四五萬石於是而折半留庫則一戶所受纔二石零矣今若通融各邑平定糴數以每戶二石或三石著爲大典行會八方使之永久遵行至於隣徵族徵一切禁斷未捧已捧詳細査實各營耗穀必使各其邑作錢無相推遷至於新還之盡捧與否想有道伯之啓籌司之議而必有別般變通然後可庶幾焉以言其軍政則我國民物各有四種名色古家後裔搢紳子弟此之謂班族卑微門閥庶孽族類此之謂中人無故平民之世世良役者此之謂良人公私賤隷之各有其主者此之謂下賤所謂班族者世承家敎從事詩禮蔚爲國家之元氣所謂中人者或從文事或選武藝屹爲邦家之保障所謂良人者勤工力穡以充軍布所謂下賤者勞心苦筋各事其主名分甚嚴等級甚明無相奪倫各業其業故良役之類雖不過四分之一而民丁自足閑口猶多矣及自名分紊亂之後班族中人泯然爲一色良民下賤率皆忘分而恥役良民之豪而富者結姻貧孽而混爲中人狹而猾者潛圖譜系而托爲班族其最窮者投入公私而沒爲下賤又若官門校官之諸執事大郡小縣之諸將官例皆中人輩窠目而今則盡歸於良民一經此任則遂免軍役冠儒服儒濫稱幼學是以餘者無幾應募無人而守令吏胥先私後公任意弄手稱以官軍官店匠人等別件名色大府或至數千小邑亦過屢百而許多吏胥許多官隷又各有率保數人拔其富戶盡入私橐上濁下混瘠國肥己良丁有限而軍額不敷則黃口之充簽白骨之應役亦事勢之不能免也肆惟我殿下曲軫此弊昨年秋特下飭敎爲別般査括之方而爲列邑守宰者凡係官匠吏保之法外濫觴者則置之晏然而必於儒宮守護軍之朝家劃給自有定數者無所顧藉任意奪取此可謂體上而奉公者耶且物故老除頉下之際必有情債屢倍番錢故窮民貧卒雖逐年冤徵而難於一時辦多因循荏苒仍在軍籍臣曾於待罪嶺邑時備諳此弊環嶠七十可反三隅矧經饑癘死亡過半幸而得存者擧被其害今日賣牛以償其族之布明日斥土以應其隣之役失業顚連破家流離愁恨之聲仁者可惻臣竊以爲隣族徵布之法亦爲一倂禁斷白骨應役者亦使無情錢頉下而窠闕代簽則必以各其官無名色軍官移之且待民力之稍紓特正名分各反舊役勿使有冒避隱匿而漸次塡額從容充數則民可無逃散之弊而丁可無闕漏之患矣以言其結政則列邑該吏輩年年搜隱歲歲添卜原摠之外別有私橐吏食其利民受其害由來已久而乙戊大水之餘山川變易原濕俱荒朝家之俵災不爲不多而當年一頒之後又卽還起辛壬兩年之後饑饉切身癘疫彌天茹葛食菜之民無以任東作遘癘遇瘧之家率多廢穡事是以山谷之瘠薄難治者棄而不耕川洑之潰裂難防者廢而不墾耕食之地比前太減而夫結之數恒準前摠上納之逐歲加減未知其如何而私橐之入贏必倍數此已結政之一大弊痼而至於今年旱之爲災甚於水災除非大川灌漑處則一坪而無一粒之取滿頃而無滿包之獲其在給災之方與彼浦落沙覆之猶有餘全者反有加焉而該吏則曰官令不給災也守宰則曰營家不給災也不刈之藁其賦則如常未收之地其稅則依舊此則可謂朝家從此元無給災之典耳臣竊以爲申飭道伯嚴査列邑虛卜冤結令民自訴而隨訴摘奸特爲頉給以爲損上益下之道焉而況山火田本非富戶之所爲也只是窮民之無土者不錢而可墾丐兒之無牛者不耕而可播故不計早晩隨力燒菑無常聚散占便蘧廬而自夫屢凶之後貧賤之氓先受其困嶢崅之土尤被其災棄其土地而不直一文移其家具而未滿一負則一年二年十室九空而顧其責稅之法不計豐歉不問陳墾各里所納自有一定之數樹木蔚立而蠲免無例水旱備經而減損不得此豈非無據之甚者乎況此火稅本在常賦之外別無大關於經用者也若以今年火稅之上納者特爲蕩減守令之私用者一切禁斷則其爲恤窮之典莫大於此矣且伏念挽近以來水災之爲祟者火田是已岩壁之間鋤以爬之而筋骨日削溪澗之邊火而燒之而草木日赭新春解凍之節三夏連潦之時千峰萬壑之所流下者無非沙土也高陵深谷之所崩汰者無非石礫也小而溝渠充溢大而江流潰決莫不湊集於平地則良田美畓逐年而病焉故家遺址隨處而圮焉不但田家之被害而亦恐地靈之致損矣臣竊以爲自今以往凡係火田雖山腰以下一切痛禁勿復有片土下手之事則食力之民必將專意於原田不出數年荒廢者盡墾災頉者盡起則其於厚生足用之道功效何如哉以言其籍政則豐凶之際增減勢也苦樂之時散聚情也當今有司者則必以減戶爲羞增戶爲美驅迫籍任勒受成冊而若據實編戶則一退二退期於準摠再刑三刑必使刻期惟彼籍任輩欲逃無地求死不得遂乃分父割子離兄出弟剝割如此而猶有所不滿則南山北山混入帳內黔同白同塡於統中不問虛實惟以無事磨勘爲主彼無根入籍之類及春分還之時無辭受食當秋報納之際擧皆逃散故其弊遂歸於原居土着之戶籍數之日減未必不由於是也臣竊以爲今年收籍緩而勿迫流離丐乞虛名假號從實査出雖減舊數之半而不之罪焉則戶口雖減而民心可安今歲雖損而來式可復此尹鐸之所以損其戶數而晉陽終爲趙氏之保障矣不寧惟是嶺邑七十宜綿之土僅居其半而自十數年來綿災之甚甚於五穀至於今春夏稅大同上納之時民戶之以錢私代者或一匹五貫此雖該吏輩之執頉於品色致峻於價直而綿之爲歉於此可知今年綿農又此大無民間應納龜背括毛目今各衙門身布其爲許多將士禦寒之方雖不可容易變通而至若稅大同木之當納於春後者特令籌司爛熳參商尤甚稍實分等量宜或令半木或令純錢似不可已矣大抵辛壬之饑饉甚於戊癸辛壬之癘疫甚於饑饉墟里之間人煙蕭瑟阡陌之上枯骨堆積幸於昨年年事少稔若使休民息肩拊摩安定稍侍數年次第興廢則民可漸聚田可漸闢而惜乎廟略念不及此當年還上及闕額軍布春秋賦稅一齊準捧之餘辛壬積逋又使刻期督捧民安得不困也國安得不虛也比如大病之餘眞元大陷脈道方微凡爲醫師者不思所以安心益元之方而反以寒劑下之客邪遂乘前症更發到此地頭扁岐束手蔘甘無力如臣愚庸者何以進對症之劑救急之方也伏惟我殿下仁惠太過而威斷不足聚斂盜臣之類曾無一年之譴貪贓汚吏之輩不過半日之推命吏無憚庶官懈事山南七十州亦豈無廉謹剛直特爲翹楚者而欲戢奸吏則奸吏以計而陷之有忤上官則上官以考而斥之至若道伯則全不體念徒事宛轉貽書列邑操縱農形狀奏之間賁飾太平苟非我殿下之明見萬里則南路災祥何由而洞知也下民疾苦何由而曲軫也察隱之方惟在繡衣一路而新進綺紈一番驟看只得其皮面而已誰能以鄭俠流民圖一幅仰進於九重之裏也今臣所陳非敢曰一條達曲盡民情而亦不敢有一毫浮實驚動天聽倘蒙聖明恕其狂疎而特賜一覽焉則雖此寂寥之言徒觸忌諱不合時宜而蔀屋疾苦之大略則足可見矣第伏念臣之所居之邑卽嶺中之一隅耳耳目所及素欠周悉且荒拙之筆適當蒼黃徑歸之際不能以某邑之某弊某守之某事各擧而臚列焉此又臣之死罪也緘章千里瞻望九天肝膈激裂不勝屛營云云省疏具悉所陳可以稟處者稟處雖不專指時伯疏語近於囫圇殊非嶺俗本色貽書列邑一款苟有諱災之跡則亦當明言直斥何如是草草至於不法之吏若有摘發未嘗乍罪旋宥而雖以今番言之屢飭之下尙不指陳當該道臣更觀擧行勤慢當有處分爾其勿辭上來察職